**Nastologia and Ustad Sulaman Liaq**

**استاد سلېمان لائق او نوستالجيا**

**Sonia Masoom Hotak[[1]](#footnote-1)🟊**

**Abstract**

Academician Suleman Layeq is one of the outstanding and famous writers and poets of the Pashto language and literature in contemporary period, who have a unique and revolutionary style in poetry and prose. As every poet and writer writes his works in relation to the past and future events of his life and environment, Layeq is also one of those poets who wrote his works in relation to the past and future environment and events of his life. In addition to other different topics, nostalgia or idealism has also dedicated most of his poems to itself, and in his each poems one wish is reflected

Nostalgia is a psychological term that found its way into literature too. Nostalgia which is called in Persian (idealism and poetry regret) this regret and past desire, reflected the background of the poet’s lives with suffocated feelings in their writings and presented to the readers.

This study first focuses on the identification of nostalgia and two individual and general or collective sub-types of nostalgia, and then focuses on the sparks and clear examples of nostalgia in Layeq poetry.

**سريزه**

لايق د وطن د دردونو، رنځونو، غمونو، فريادونو، کړاوونو، عذابونو، کړيکو، چيغو، د هوډونو او ننګونو، د شخړو، رزمونو او د بزمونو شاعر، د محرومو ولسونو او د قيامونو شاعر، د کارګرو او بزګرو شاعر، د بې وزلانو د رنځونو، د زيار ايستونکو د ربړونو، د کېږدۍ د ژوند او د مظلومو شاعر، د بې وسو او د غريبو د سلګيو او اسوېلو شاعر، د وطن د سوزوونکو ورځو او يرغلونو شاعر، د وطن په ياد کې د شوګيرونو شاعر، د هيلو او ترانو شاعر، د آسمان د تندرونو، د افغان د عظمتونو شاعر، د غورځنګونو شاعر او په پاي کې د هوسونو او ارمانونو شاعر و. اکاډمېسين لايق د وطن هغه علمي، فرهنګي، سياسي، ادبي او فکري شخصيت او د پښتو او دري ژبو يو وتلي انقلابي شاعر و چې د ده شعر او فکر د افغان نسل په ويښولو کې ستره ونډه لوبولې او د ده ادبي او هنري وړتيا د پښتو ژبې او ادب په پرمختګ کې ستره برخه اخيستې ده. ده چې د ځان په اړه څه ويلي سم ئې ويلي، دي وائي:

څوک وائي دا چې ته شعرونه ليکې / څوک وائي دا چې ترانې جوړوې

شاعر خو هسې ښکلي حسن ستايي / ته ستر انسان ئې زمانې جوړوې (۱۴ : ۴۳ مخ)

په رښتيا هم چې د لايق غوندې سترو خلکو په زړه او ذهن کې د سترو انسانانو، سترو ټولنو او زمانو د جوړولو هوډ او سودا وي. نوستالژي د تکامل او بقا لپاره د ليکوال د غوښتنو انعکاس دي. د شاعرانو نوستالژي د هغوي د مليت په پام کې نيولو پرته ګډې ځانګړتياوې لري، ځکه چې ادبيات د انسان په روح کې ريښه لري او د نوستالوژۍ ځانګړتياوې هم د بشري ژوند د اصولو له مخې رامنځ ته کېږي. که څه هم نوستالژي هغه اصطلاح ده چې له روانپوهنې څخه ادبياتو ته راغلې ده، خو شاعر او ليکوال له موجوده امکاناتو څخه په ګټې اخيستنې خواشينوونکي احساسات، دردونکي پښېمانتياوې او يا خپلې لرې خاطرې په الفاظو کې ځايوي او همدا کلمې او جملې دي چې د شاعر او ليکوال د احساس په لېږدولو کې بنسټيز رول لوبوي. د نوستالوژۍ ساده معنا د تېرمهال ارمان او ورسره مينه ده. پوهان نوستالژي د انسان يوه غريزي ځانګړنه بولي په دينونو کې هم د نوستالوژۍ ګڼې بېلګې لرو، لکه په جنت پسې د حضرت آدم او بي بي حوا ارمان، په خپل ټاټوبي پسې د حضرت محمد(ص) ارمان همدارنګه په تصوف کې له ازلي روح څخه د عارف بېلتون، چې په خاورين بدن کې د پرديتوب احساس کوي او بېرته له هغه کل سره د پيوستون ارمان لري. په همدې توګه د رنسانس په راتګ سره چې اروپايانو نوي فرهنګ ومانه او هر څومره چې مډرنه کېدل، د هغوي مينه له تېرمهال سره ډېرېده او تر رنسانس مخکې منځنۍ پېړۍ ئې د آرامۍ، ذهني سکون او ډاډ وختونه بلل چې له لاسه ئې وتلي وو. په اروپايانو کې د نوستالوژۍ د پيدا کېدو يو بل لامل تر ۱۶مې پېړې وروسته د نورو لويو وچو نيول هم وو چې ګڼ شمېر اروپايان په پوځي او ملکي جامه کې ورغلل او خپل ټاټوبي ته کابو ناشونې ستنېدا په نوستالوژۍ اخته کړل.

شاعران د داسې ارماني ټولنې په لټه کې دي چې تل له ستونزو او ناخوالو څخه خالي او لرې وي. په شعوري او آګاهانه او کله هم په ناشعوري توګه خپل نېک او ښه تېرمهال ته اشارې کوي. سلېمان لايق هم د پښتو ژبې او ادب نامتو شاعر او ليکوال په خپل نظم او نثر کې د نورو ګڼو مسايلو تر څنګ له نوستالژيک بحث او موضوعاتو څخه هم لرې پاتې نه دي. دا نوستالژيکې ليکنې او موضوعګانې که هغه د فردي او يا ټوليز ارمان په توګه وي، نه يواځې د ليکوال او شاعر د رواني شخصيت ښکارندوي او د هغه د فيزيولوژيکې جوړښت ترسيموونکي وي، بلکې د شاعر او ليکوال د چاپېريال او پر ټولنې باندې د حاکم نظام ښودونکي هم وي. د لايق په قلم له پنځول شويو آثارو څخه هم د هغه د فردي نوستالوژۍ په برخه کې د هغه د ماشومتوب، لومړني ټاټوبي او ځوانۍ انځور کتلي شو او په ټوليزه يا جمعي نوستالوژۍ کې ئې هم د هغه د ژوند د مهال پر سياسي، ټولنيزو، فرهنګي او د هغه د چاپېريال پر نورو موضوعاتو پوهېدے شو او دا هم ترې جوتېږي چې لايق او د هغه ملګرو د هېواد په سياسي، ټولنيز او فرهنګي برخو کې څه ارمان درلود.

**د څېړنې ارزښت**

څرنګه چې نوستالژي د مينې، ملګرتيا او له نورو سره د يو ځايوالي لامل ګرځي او دا چې له امله ئې د ځان او نورو په اړه ښه فکر او تصور کوو او دا فکر او تصور راتلونکي ته ښه الهام ورکوي؛ نو څېړنه ئې ارزښت لري. بله دا چې د لايق د نوستالژۍ په مطالعې سره نه يواځې د هغه پر ځاني او شخصي هيلو او ارمانونو پوهېږو، بلکې د هغه د ټوليزو ارمانونو د څېړنې په ترڅ کې د هغه د مهال سياسي، ټولنيز او همدارنګه د هغه د ژوند د مهال پر ټولنې باندې د حاکم نظام په اړه هم معلومات لاس ته راوړلي شو او د لايق د شعر په نوستالژيکې مطالعې سره د هغه د شعر په معنا او مفهوم باندې ښه پوهېدے شو. په همدې توګه د پښتو ژبې او ادب په معاصره دوره کې د دې موضوع نويوالي وهڅولم چې څېړنه پرې وکړم.

**د څېړنې موخه**

د لايق د ځاني او شخصي ارمانونو او د هغه د مهال او ټولنې پر سياسي او ټولنيزو حالاتو، خوالو او ناخوالو باندې پوهېدل او په دې څېړنې سره د هغه د شعر پر ژورو مفاهيمو پوهېدل مو موخه ده چې د ځان او ټولنې د غوره راتلونکي په پار پرې پوه شو.

**اصل متن**

نوستالژي له فرانسوي (Nostaligia) څخه اخيستل شوې چې دا کلمه له دوو يوناني کلمو(Nostos) راګرځېدنې يا بېرته کورته تګ او (algos) د درد او رنځ په معنا جوړه شوې ده چې په خپل کور پسې د ځورېدلو معنا لري او د لغاتو په فرهنګونو کې ئې معنا د تېرمهال پښېمانتيا او حسرت، د بېلتانه غم او د لرېوالي درد په معناوو راغلې ده. دا کلمه له ۱۷مې پېړۍ څخه مخکې نه تر سترګو کېږي، خو تر دې نېټې وروسته ډېرو ليکوالو او شاعرانو په خپلو ليکنو کې په بېلابېلو معناګانو وکاروله. دا کلمه لومړي ځل په ۱۶۸۸ز.کال کې سويسي ډاکټر جوهانس هوفر په خپله يوه مقاله کې چې د رواني ناروغانو په اړه وه، وليکله. ده دوه ناروغان درلودل چې يو ئې کارکوونکي او بل ئې زده کوونکي و، کله چې هغوي خپل کورته ولاړل؛ نو کومه رواني ستونزه ئې چې درلودله له منځه ولاړه. په ۱۹مه پېړۍ کې نوستالژي په لوېديځ کې د ماډرنيزم او صنعتي انقلاب له ګړندي پرمختګ سره دومره ډېره شوه چې رواني ناروغي وبلل شوه، خو په ادبياتو کې د دې کلمې کارونه د کومې ناروغۍ له امله نه وه، بلکې دلته د جلا وطنۍ، مينې، غم، د ماشومتوب او د ځوانۍ د خاطرو لپاره وکارول شوه. په ټولو انسانانو کې نوستالژي يو طبيعي، ټوليز او آن غريزې احساس دي او په رواني لحاظ دا احساس هله ځواکمنېږي چې انسان له خپل تېرمهال څخه لرې شي. نوستالژي په ادبياتو کې د ليکنې هغه ډول ته ويل کېږي چې شاعر او ليکوال په خپل شعر او ليکنه کې يو ځانګړي تېرمهال په پام کې لري او هغه ټاټوبي چې په ذهن کې ئې دي له درد او حسرت سره انځوروي.

لري وائي:«هغه خفګان چې سړي ډېر وخت له خپل وطن نه لرې وي او په همدې همدې کې سړي له دننه خوري». (۲۱)

نوستالژي له روانپوهنې څخه ادبياتو ته راغلې ده، خو په وسيله ئې په ادبياتو کې شاعر او ليکوال په داسې انداز کې ليکنه کوي چې يو ځانګړي تېرمهال ئې په زړه کې وي او يا د داسې يو هېواد او ټاټوبي ياد په زړه کې لري چې په يو حسرت آمېزه او د پښېمانۍ په چوکاټ کې ئې ترسيموي. دا حسرت او زړه تنګوالي کېدے شي د مورنۍ هېواد او ټاټوبي، د ماشومتوب خواږه وختونو، د تېرمهال د ښه سياسي، اقتصادي او مذهبي اوضاعو او يا يواځې د تېرمهال په اړه وي. په نوستالژي کې له خفګان او تأسف سره د خاطرو يادون، تېرمهال ته لېوالتيا، خپل استوګنځي او ټاټوبي ته د بېرته ورتګ لېوالتيا او يا يو لوي ارمان ته پناه وړل دي چې په شعر او ليکنه کې د دې ځانګړنو شتون پر تېرمهال او يا يو ارماني راتلونکي ته د شاعر او ليکوال د حسرت ښکارندويي کوي.

ډاکټر حسن رزمجو په دې اړه ليکي، ژباړه: د افلاطون په عقيده د انسان روح بدن ته د ورننوتلو او دې مجازي نړۍ ته تر راتګ مخکې د مجرداتو او معقولاتو په نړۍ کې و او حقيقتونه ئې درک کړي دي لکه د ښکلا او مطلق حسن او حقيقت، يعنې خير ئې له پردې او حجاب پرته ليدلي دي؛ نو کله چې په دې نړۍ کې ظاهري، نسبي او مجازي حسن ويني، هغه مطلقه ښکلا چې تر دې ئې مخکې ليدلې ده، يادوي چې له امله ئې د بېلتانه له غمه او هم د مينې له هوا ارمان ورسره پيدا کېږي. پر ښکلا مينېږې او په قفس کې د يوه پروت مرغه پر ځاي غواړي د هغه پر لوري والوځي. نوستالژي د واقعيت له تنګې لارې څخه ژغورنې ته لېوالتيا او د لويو او ناپايو حقيقتونو د افق پر لوري پرواز او کمال ته رسېدنه ده. بشر ذاتاً کمال لټونکي پيدا شوي دي. (۵ : ۲۳ مخ)

اسدالله غضنفر ئې په اړه وائي:«که څوک د خپلو تېرو وختونو او خاطرو ډېر ارمانجن شي دغسې حالت ته نستلجيا(نوستالژي) وائي. داسې کس ممکن د تېرو ورځو د يوې نخښې له ليدو څخه سخت خوند واخلي او د پخوانو خاطرو تصور کول ئې په يوه نشه کې ډوب کړي، له لاسه وتلي وختونه چې بيا نه راستنېږي، يادول ئې عواطف پاروي او معمولاً د غم او مړاويتوب سبب کېږي». (۷ : ۳۷ مخ)

ډاکټر لعل پاچا آزمون په دې اړه ليکي:«ارمان له تېر او راتلونکي سره يو ذهني رابطه ده. د ظاهري او باطني حواسو له لارې په تېر او راتلونکي کې ګډون دي. دغه ظاهري او باطني حواس ذهني تجربې دي. ذهني تجربې تخيلي حرکات رامنځ ته کوي په تېر کې ګډون تخيلي تجربې دي چې انسان هڅوي او د فکر کولو، صورتونو جوړولو او خيالاتو ته د رسېدلو وس او توان ورکوي. ارمان په ناممکناتو کې ممکنات لټوي دا ممکن نه دي چې ترسره شي او يا ترسره شوي وي په ناممکناتو کې د ممکناتو پلټنه ده. هيله يا د انګرېزۍ هوپ دا يو ممکن حرکت دي دا په اوس او راتلونکي پورې تعلق لري. ارمان په اوس کې د ماضي او راتلونکي يو تړښت دي. تېر ارمان ته نوستالژي هم وائي ارمان چې په تېر کې رامنځ ته شوي له درد او افسوسه ډک دي. دغه چلن له تېر سره عاطفي دي. وايو ولې مې ژوند داسې تېر شو؟ دا په ژوند پسې يو افسوس او ارمان دي. له ژوند سره يو عاطفي چلن او برخورد دي. تېر ته ستنېدل دي او په تېر کې د راتلونکي ليدل دي تېر ژوند ځان ته تجربه ده تېرې شېبې تېرول د راتلونکي په څېره کې ليدل دي او د راتلونکي جوړول دي». (۲ : ۲۸۳ مخ)

استاد اجمل ښکلي وائي:« مونږ ولې شاعرانه دود ته پر معاصريت لومړيتوب ورکوو، ولې په شعر کې د ډېوې، څراغ، ګودر، شمعې، آيينې او سپوږمۍ (په زړه مانا) ځاي الوتکې، د الوتکې د تمځي معاشقې، مېټرو، کمپيوټر، چټ، فيسبوکي کمنټ او نورو معاصرو مفاهيمو ته نه ورکوو، ښايي يو لامل ئې له ماډرنيټۍ سره زمونږ تاريخي اختلاف هم وي، چې مونږ د غربي فرهنګ زېږنده بللې او دې را کې له خپل کلچر سره مينه پيدا کړې وي او يا زمونږ لټي هم وي، خو بيا به ئې هم مهم لامل نوستالژي وي». (۱۸)

تېر ژوند په تېر ژوند کښې يو ارمان او هيله مندي وه. تېر ژوند له پخوانيو خلکو لرغونپوهنې، اساطيرو، کيسو، تاريخ، خاطرو، منظورو او بالاخره له ژوند سره يو تخيلي ګډون دي. ارمان ټول د ناهيلۍ په نامه نه، د هيله مندۍ خواته هم تګ دي په تېر پسې ارمان له اوسني ژوند او وضعيت نه د افسوس په حالت کښې شکايت دي. ژوندي قومونه هغه دي چې تېر يا ماضي ولري هغه ماضي چې له واقعيتونو ډکه وي، تاريخ ولري، هنري برداشت او د ژوند رنګينې تابلوګانې، انځورونه، ميناتورۍ او نقاشۍ ولري د همدغو وسايلو په ليدو سره دوي د تخيل له لارې تېر ژوند ته ځي تېر ژوند د راتلونکي جوړول دي.

په يو بل تعريف کښې لولو، ژباړه: کولاي شو نوستالژي د مډرن کېدلو پر ضد د حس په توګه تعريف کړو. د الکس کلينيکوس په وينا هر نسل له خپل مدرنيت څخه ستړي کېږي او تېر مهال ته د ستنېدلو سودا او د تېرمهال د تجربه کولو لپاره زړه تنګوالي لري. (۲۰)

يا ويلاي شو چې د تېرمهال ارمان او له اوسمهال سره ئې پرتلنه نوستالژي ده چې له حافظې او خاطرې سره ژوره اړيکه لري او لايق بيا همدغه ارمان ته د خپل شعر په تومنه کښې داسې ځاي ورکوي**:**

ارمان څه دي فلسفه د پائېدلو / د ژوندون د سختو لارو د وهلو

يوه اره د ځنځيرونو د شلولو/ يوه زينه له خپل کوهي نه د وتلو (۱۳ : ۶۶ مخ)

**د لايق زړه پر دغو خبرو نه تشېږي او نه ئې دغه ارمان زړه تسکينولي شي؛ نو ځکه بيا هم د ارمانونو لړۍ پيلوي او وائي:**

خدايزده څه به په ما کړل دې خپلو هيلو / ما به چا ته لوڅول خپل ارمانونه

کومې هيلې، کوم ارمان ته به ژوندي وم / څنګه، څنګه به مې وړل د غم بارونه (۱۵ : ۳۸ مخ)

**لايق ژوند غواړي، خو ارماني ژوند او په اړه ئې وائي:**

ژوندون که دي په لوړ ارمان دي / بې هيلې ژوند، خو عذاب د ځان دي

چې نه ارمان وي، نه پې ايمان وي / که هسې وي څوک، هغه شيطان دي (۱۱ : ۱۸۶ مخ)

**لايق خپلو هيلو او ارمانونو ته د شعر په وسيله تلپاتي ژوند ورکوي، دي وائي:**

اې زما د ځوانۍ تودو تودو هيلو / ننوزۍ د شعر ابدي کور ته

يوسې ولولې زما / پټې زلزلې زما / اوښکې قافلې زما

وروستو زمانو ته د دې عصر له پيغام سره (۱۰ : ۹۳ مخ)

په معاصرو ادبياتو کښې د تمدن او صنعت د ډېرو او حېرانوونکو پرمختګونو او همدارنګه له خپل اصل او اساس او ټاټوبي څخه د لرېوالي له امله نوستالژي ډېره تر سترګو کېږي. مونږ په دې ليکنه کښې د خپل بحث موضوع په دوو لويو سرليکنو فردي او ټوليزه يا جمعې نوستالژي باندې ويشو چې دواړه ډولونه ئې د لايق په شعر کښې خورا ډېر انعکاس لري او هر يو ئې بيا تر نورو کوچنيو سرليکنو لاندې څېړو. په فردي او هم په ټوليزه نوستالژي کښې د اکاډمېسين لايق د خپل تېر ژوند او تېرمهال يوې ځانګړې لحظې او يا کومې ځانګړې دورې ارمان پروت دي. دي وائي:

هر يو نوي ګل چې وسپړي ګلونه / په ګوګل کښې مې لمبه شي ارمانونه

وايم ښايي ځنډېدلي بهار راشي / راژوندي شي زمونږ د برخې مړه ګلونه (۱۳ : ۱۳۶ مخ)

**لومړي: فردي نوستالژي**

لايق د پوهنيزو، طبيعي پلټنو، فطري احساساتو، سياسي، تاريخي رښتياوو او داسې نورو مهمو ټولنيزو موضوعګانو تر څنګ ارمان هم د خپلې شاعرۍ برخه ګرځولې ده. د ثور له انقلاب څخه وروسته په پنځول شويو ادبياتو کښې د نوستالوژۍ ډېرې بېلګې شته چې د لايق آثار هم د دې لړۍ يوه کړۍ ده.

محب ښېراز د لايق د شعر د منځپانګې په اړه وائي:«لايق شهيد هم خپله شاعري کښې بلا ډېرو موضوعاتو ته په پراخ مټ ځاي ورکړي دي، بلکې داسې به وانګېرو چې د لايق شهيد ژوند، خوراک، څښاک، کړه وړه، سياست، علميت، انقلابيت، بغاوت، ټولنيز احساسات، خوب، ناسته، ولاړه لنډه دا چې هر څه ئې شاعري ده.»(۶: ۱۵۴ مخ)

د فردي نوستالوژۍ د پېژندنې په اړه راغلي، ژباړه: په فردي نوستالژي کښې شاعر او ليکوال يواځېتوب، مينې، ښکلا، بېلتون او د خپل ژوندانه د سفر حالات او ماتې څرګندوي. هغه سرګردانه او مضطرب يا په بله وينا د خپل لېوني زړه مرثيه ويونکي وي. (۱۶)

او يا ئې په دې توګه پېژنو، ژباړه: په فردي نوستالژي کښې شاعر او ليکوال د خپل تېر ژوند يوه شېبه او يا يوه دوره را اخلي او خفګان يا پښېمانتيا پرې څرګندوي له دې پرته چې په دې خفګان کښې نور له ځان سره ولري يا شريک کړي. (۱۹: ۷۹ مخ)

په دې نوستالژي کښې له زړښت، سپينو وېښتانو او يا د قد او اندام له خرابېدو څخه د ځوانۍ، شتمنۍ او داسې نورو مفاهيمو په يادونې سره شکايت کېږي.

د لايق په شعر کښې د فردي نوستالژۍ بېلګې تر څو ځانګړو سرليکنو لاندې رااخلو:

**۱ـ د ماشومتوب نوستالژي**

د لايق په شعرونو کښې داسې موضوعات هم شته چې له ټولنې او د هغه له ايډيولوژۍ سره اړيکه نه لري، يعنې شخصي او فردي دي چې له هغو څخه يو هم د ماشومتوب نوستالژي يا ارمان دي چې شاعر په کښې د خپلې پاکۍ، ساده ګۍ، معصوميت، آرامۍ، آزادۍ، مهربانۍ، لوبو او داسې نورو ښېګڼو ارمان کوي.

د ده په خپله وينا:« ماضي ئې له لوږې، محروميتونو او دردونو څخه ډکه وه او حال ئې په زړو مېزو او چوکيو کښې د نورو د خوشالولو او راضي ساتلو په کار کښې تېرېږي». (۴ : ۱۰۸۴ مخ)

امين افغانپور د ده د ماشومتوب په اړه وائي:« د لايق کلي او د ماشومتوب اجتماعي ټاټوبي د فقر او بې رحمۍ يوه ځوروونکې نمونه وه. د لايق د ليکنو په استناد «دا کلي يو کوچني دوزخ و چې د مظلومانو له چيغو او نارو او د هغوي له ځورېدو او بربادېدو څخه نه مړېده... د لايق عمر له زېږېدو څخه بيا د زده کړې تر تمامېدو پورې د سوځوونکي فقر، روحي فشار او سختې مبارزې واټ دي». (۱۱ : ۱ مخ)

که څه هم د لايق ماشومتوب په خوښۍ او خوشحالۍ کښې نه، بلکې په لوږې، محروميتونو او دردونو کښې تېر شوي و، نوموړي د پکتيکا د ښرنې د ايمني خېلو په کلي کښې په يوه روحاني کورنۍ کښې سترګې وغړولې. دي لا د مور په مينه موړ نه و چې مور او کشر ورور ئې د کولرا د ناروغۍ له امله مړه شول او د ميرې ځورونو او کړاوونو ته پاتې شو، خو بيا هم د هغه ماشومتوب او د ځوانۍ د خاطرو يادون ورته د زړه خوښي بخښي او په نوستالژيکه بڼه ئې يادوي. د وړکتوب ارمان تر سرليک لاندې شعر کښې وائي:

بېړۍ د ژوندانه مې د ګرداب په لوري درومي / خبرې مې د موج او د سېلاب په لوري درومي

بنا مې د اعمالو د خراب په لوري درومي / د درد او بدبختۍ او د عذاب په لوري درومي

نظر مې ځکه غلي د کتاب په لوري درومي / د درس او مدرسې د اضطراب په لوري درومي

حسرت مې له دردو سره له زړه نه راخوځېږي / له اوښکو سره ګډ شي تورو خاورو ته بهېږي

نايابه هلکتوبه چېرې لاړې چېرې لاړې / په هېرو ورځو شپو کښې چېرې ګرځې څه شي غواړې

په تېرو زمانو کښې په چا خاندې په چا وياړې / په سترګو کښې مې ګرځې کله خاندې کله ژاړې

غمونو ته دې پرېښودم په خپله رانه ولاړې / ورو ورو ګامونه اخلې د تاريخ لمنه نغاړې (۱۰ : ۷۰ مخ)

**بله بېلګه:**

چې ماشوموالي مې را په ياد شي / په غم ډوب شوي زړګي مې ښاد شي

ډاک د پتنې را ته صحرا شي / لښتي د پلتو راته درياب شي (۱۲ : ۳۱ مخ)

**او يا:**

چې خپل د خټو کلي راياد شي / روح مې تازه شي زړګي مې ښاد شي

کاشکې په عمر بېرته ماشوم شم / دا غلام عقل مې بيا آزاد شي (۱۲ : ۳۹ مخ)

**۲ـ د ځوانۍ او د عمر د ژر تېرېدلو نوستالژي**

محمد اکبر کرګر د لايق په شعر کښې د غربت پر مهال د ځوانۍ او زلميتوب د نوستالژي په اړه وائي:«لايق د کډوالي او غربت په شرايطو کښې له نستالژيک احساس او درد سره مخامخ دي چې د هغه شعرونه حکايه کوي او د اوس له ستېژه د ځوانۍ او زلميتوب او تېرو توفاني دورانونو د حسرت پېټي هم له ځانه سره ګرځوي». (۸ : ۲۲ مخ)

لايق په خپلې يوې مرکې کښې وويل، ژباړه: د ځوانۍ عمر هم عجب دي پر ټولو خبرو باندې تر پوهېدلو مخکې سړي ياغي کېږي. (۲۲)

کله چې لايق زړښت ته رسېږي؛ نو د بل هر انسان په شان په خپل ناتوان ځان باندې داسې ارمان کوي:

د برېښنا منډه چې ووينم په ورېځ کښې / په دې خپل ناتوانه ځان مې ارمان راشي

دا سپېره بېديا به شي جنت د ګلو / په پسرلي مې هسې شانې ګومان راشي (۱۱ : ۱۵ مخ)

**لايق د خپل تېر عمر، ارمان او هيلو په لټه کښې دي:**

دا د تېر عمر کلونه څه شول / زما د هيلو ګلونه څه شول

د دې بې دردو په لړمانه کښې / بې رغېدلو دردونه څه شول (۱۱ : ۱۸۳ مخ)

**لايق د عمر د ژر تېرېدلو په اړه وائي چې دا عمر دي چې تېرېږي او که يواځې خوب ليدل دي:**

چې په منډه رانه ځغلي دغه څه دي / دغه عمر دي که تش د خوب کاته دي

ما لا سترګې خلاصې نه وې چې دي لاړه / دا خو يوه سا اخيستل دي بيا واته دي (۱۳ : ۶۹ مخ)

**يا په دې بله بېلګه کښې د ژوند ژر تېرېدو ته ښايسته اشاره پرته ده، دي ليکي:**

لکه پړک چې د برېښنا له سترګو تېر شي / عمر هسې په شېبه کښې هدر تېر شو

لنډي ژوند مې يوه د تندو هنګامه وه / زما له تندې هر ساقي بې خبر تېر شو (۱۳ : ۲۱ مخ)

**دي وائي چې عمر يو ځل ولاړه؛ نو بس ولاړه د دې عمر خاوند ته بيا د راګرځېدلو لاره نشته:**

ژوند يو واټ تر انجامه رسېدو ته / د لاروو رخصت نشته شا کتو ته

هره ورځ موعود مهال ته يوه کوڅه ده / چې پرې تېر شوې مجال نشته ګرزېدو ته (۱۳ : ۷۱ مخ)

**شاعر د خپلې ځوانۍ د بېرته راتګ هيله کوي که خداے وکړه آن د يوې ورځې لپاره هم وي:**

کاشکې تللې ځواني راشي يوه ورځه / له ګرېوانه به ئې ونيسم چې مه ځه

د زړښت سابه به سم کمه په مالګه / خرابات ته به ئې وباسمه ښځه (۱۳ : ۱۳۴ مخ)

**يا دا بېلګه:**

که مې تللې ځواني راشي يوه ورځه / د خداے مخ به ورته واچوم چې مه ځه

ورته وايم به چې څه را باندې وشوو/ بوډاتوب له نارينتوبه کړمه ښځه

کلک پولاد ومه لايق نرمه سيکه شوم / د ژوند سکښت ته نه اره شوم نه ترښځه (۱۳ : ۲۴۶ مخ)

**د تېر عمر او عمر د مياشتو کلونو د نه راتګ ارمان کوي او وائي چې د ځوانۍ عمر په منډه رانه تښتي او زه حيران ناست يم، خو تېر وختونه بيا نه راځي:**

افسوس دي چې په بېرته تېر عمرونه نه راګرزي / د ژوند د برخې مياشتې او کلونه نه راګرزي

په منډه رانه تښتي د ځوانۍ رنګينې ورځې / زه ناست ورته حيران يم تېر وختونه نه را ګرزي (۱۳: ۸ مخ)

**او يا:**

دغه څه چارې راوکړې کار د ورځو / څو مې سترګې خلاصولې ځواني لاړه

خو پې وياړم چې تر خلکو مې قربان کړل / ما چې هر څه درلودل هماغه واړه (۱۱ : ۸۹ مخ)

**په دې لاندې بېلګو کښې هم د ځوانۍ او د تېر عمر خواږه ارمانونه پراته دي چې لوستلو ته مو رابولم:**

لا غوټۍ مسکلي نه و بهار تېر شو / د ټول عمر بې هوده انتظار تېر شو

ستايل کېږي د ځوانۍ د دوران فصل / ما و نه ليد، تش په ما ئې آزار تېر شو

هغه عمر چې دا زه پکې ژوندي وم / له ما پټ بې غږه غوږه کرار تېر شو (۱۳ : ۴ مخ)

**۳ـ د ټاټوبي، کلي او وطن نوستالژي**

غربت هم يو له هغو وسيلو څخه دي چې انسان د ارماني تخيل پر لوري راکاږي. د غربت احساس هله پيدا کېږي چې لرېوالي او بېلتون ترمنځ وي. انسان په غربت کښې د خپلې خوښې وګړو او د خپلې خوښې ځايونو د بېلتون له امله ځورېږي.هر چا ته هغه ځاي چې خاپوړې ئې پکښې کړي وي او بيا ترې بېل شوي وي د يوه خوږ خوب غوندې ښکاري زياتره وخت په خوبونو کښې ورځي او ارمان کوي چې کاش هغه وخت ته ستنېدي شواي. همدارنګه انسان هغه مهال يو شي ته ډېر متوجه کېږي چې ترې لرې وي يا ئې په قدر او ارزښت هغه وخت پوهېږي چې دي له سټې، ذاته او يا له هغه څيزه لرې وي. هغه سټه يا څېز چې دي ورسره لوبېدلي دي او د ده حواس ئې روزلي، پاللي او رنګين کړي دي کله چې دي له هغه ځايه او له هغه څيزه بېلېږي د ده روح همالته وي، خو دي جسماً له هغه څخه بېل شي؛ نو ذهن ئې په رواني او کيفي لحاظ له هغه څيزه سره تړلي وي او تل ئې ارمان کوي.

د امين افغانپور خبره د لايق د وطني شعرونو په اړه سل په سله کښې سمه او پر ځاي خبره ده، دي وائي:« وطن د لايق د شعرونو زړه دي که وطن ترې وايستل شي د لايق شعر مري». (۱۱ : ۴ مخ)

اسماعيل لاروي له وطن سره د لايق مينه په دې توګه ستايي:«هغه څه چې د لايق ياد بايد پرې وشي د وطن مينه ده چې فکر نه کوم بل پښتون شاعر به په دې کچه دا مينه په داسې ښه او رسا توګه بيان کړې وي. د هغو ملتونو شاعران چې زمونږ په څېر له دوامداره بدمرغيو سره مخامخ دي د ناهيلۍ خبرې زياتې لري، خو لوي شاعران په ناوړه شرايطو کښې هم خلکو ته د ژوند او همت پيغام ورکوي لايق صاحب همداسې يو شاعر و». (۹ : ۱۳۷ مخ)

محمد اکبر کرګر د لايق په شعر کښې د دې موضوع په اړه وائي:«لايق په خپلو شعرونو کښې د يو شاعر په توګه ځاي پر ځاي د اوسني سټېج او لوړې غونډۍ له سره د ماضي او تېرمهال په لور سترګې ګنډي. د تېرمهال غميزه او د دې غمېزې هغه نستالژيا چې له ځورېدلو ئې خوند اخلي ګوري په ليدو او کتو سره قدم په قدم د خپل ليد افق پراخوي. د يو دروني ژوند نخښه او د هغې پر سپېڅلتيا او تقدس باندې سترګې ګنډي که له يوې خوا د خلاقيت او د ژوندي پاتې کېدو او د ابديت او هسکېدلو جواز ښيي، په عين حال کښې چې د ځان او جهان د کوڅې او مالت، غره او سارا سره د تړاو او اړيکو دليل دي د زياترو ځوانمرګو شاعرانو د غمېزې او د هغو د قريحې او سقوط حالت ته ساه ورکوي». (۸ : ۱۸ مخ)

لايق د ۱۳۵۷ل.کال د ګوند دننه د اختلافاتو له امله لومړي له ګوندي او دولتي دندو ګوښه او بيا د ليندۍ په مياشت کښې بندي او ۱۳۵۸ل.کال د مرغومي تر شپږمې پورې زنداني و.

پر ۱۳۷۱ل.کال چې کله د ډاکټر نجيب واکمني پاي ته ورسېده او په هېواد کښې جهادي تنظيمونه واکمن شول لايق لومړي د څمکنيو سيمې او بيا له هغه ځايه د عبدالولي خان دېرې ته ولاړ، هلته ئې له هغه څخه د څو مودې لپاره پناه وغوښته، ولي خان له پاکستاني حکومت څخه له ده سره د نه غرض غوښتنه وکړه او پاکستان شرط کېښود چې لايق به نه سياست کوي، نه به نورو پارونکو ربړو سره کار لري يواځې ژوند به کوي او غلي به وي؛ نو هغه هم له مجبورۍ څخه کوزې پښتونخوا ته کډوال او هلته د هشنغر په ولي باغ کښې مېشت شو.

په ۱۳۷۳ل.کال کښې له خپلې کورنۍ سره مل جرمني ته کډوال او د جرمني د شمالي وستفاليا ايالت په ولفرات کښې استوګن شو.

**لايق وطن داسې راپېژني:**

وطن هسې يوه د خټو کوډۍ نه ده / يوه هستي د بې زواله پيوندو ده

يو ټاټوبي د ناپايه ارمانونو / په نيستۍ کښې تکيه ګاه د پائېدو ده (۱۱ : ۱۰۶ مخ)

وطن بل څه دي د خاورو کوټه / له پلرو پاتې د غمو څټه

مونږ د يو ښکلي ارمان لپاره / پې باندې وايسته خپله سټه (۱۲ : ۴ مخ)

**لايق له هغه لېونتوبه په توبو دي چې د وطن په مينه کښې وي او د وطن مينه سوچه جنون ګڼي:**

د شپې غوځار شوم له درانه خوبه / ما وې دښمن دي راغي له ژوبه

د وطن مينه سوچه جنون دي / توبه توبه شه له لېونتوبه (۱۲ : ۷۹ مخ)

**له وطن سره د لايق د ناپائې مينې کچه له دې لاندې بيتونو څخه معلومولاي شو چې د خپل هېواد په بدل کښې که ورته جنت هم قباله شي، دي پرې نه خوښېږي:**

رابهېږي مې له سترګو مرغلرې / رايادېږي د وطن تورې کسکرې

که جنت راقباله شي خوښ به نه شم / هر کربوړي ته جنت خپلې ډبرې (۱۳ : ۱۳۸ مخ)

**لايق هر څه له وطنه ځاروي او يواځې يو انتخاب لري چې هغه هم له وطنه د ځان قربانولو انتخاب دي، دي وائي:**

په لمبو لمبو اورونه د شباب / راکې مړه شول د هوډونو په حساب

ما هر څه له خپل وطنه قرباني کړل / ټول دغه و زما د عمر انتخاب (۱۵ : ۷۲ مخ)

**او يا:**

څومره قوي ده د وطن مينه / څومره توده ده دا خپله وينه

هره ورځ مرګ دي په پردي ملک کښې / بې خپله وروره بې همنشينه (۱۲ : ۱۲۶ مخ)

وطن چې زړه کښې يادومه / له دوکه وينې راغورځومه

په پردي ملک کښې عمر دوزخ دي / که هر هر څو ئې ښه تېرومه (۱۲ : ۷۹ مخ)

**د وطن د آزادۍ او ودانۍ هيله او وړاندوينه داسې کوي:**

زما وطن به خامخا وطن د وطنونو شي / نوم به ئې جهان ته سره رڼا د اميدونو شي

دا هوار درياب به د سرکشو توفانونو شي / دغه وچې دښتې به ببرې په ګلونو شي (۱۳ : ۲۶۷ مخ)

**په دې لاندې بيتونو کښې ئې هم له وطن سره بې کچې مينه او ارمان انګازې کوي:**

زه يو عاشق يم جانان مې يو دي / د زړه او ژبې بيان مې يو دي

د ارمانونو جهان مې يو دي / وطن مې يو دي پيمان مې يو دي (۱۳ : ۵۴ مخ)

آخر دې زوړ کړم د وطن غمه / په هره دمه، زما همدمه

که يو زر عمره درنه قربان کم / دغه وړيا ده چې تا لرمه (۱۱ : ۱۸۲ مخ)

او يا :

بې وطن هغه چې افغان نه وي / که په نسب وي په ايمان نه وي

په غيرت نه وي په عزت نه وي / په پښتو نه وي په ارمان نه وي (۱۲ : ۵۱ مخ)

**بله بېلګه:**

چې هېروم ئې نه مې هېرېږي / وطن يو اور دي راکې بلېږي

سوي ګوګل مې د ګلو باغ شو / چې يو شکومه بل راغوړېږي (۱۲ : ۱۴۵ مخ)

**همدارنګه:**

د وطن مينه دويمه وينه / په ما کښې نه مري د وطن مينه

څنګه کېدے شي د سړي سوکه / بې خپله ولسه بې سرزمينه (۱۲ : ۱۴۸ مخ)

**۴ـ د مورنۍ پښتو نوستالژي**

د نوستالوژۍ له ډولونو څخه يو هم د مورنۍ لهجې يا ژبې ارمان دي، يعنې کله چې د مورنۍ لهجې يا ژبې له چاپېريال څخه بېل او لرې شو؛ نو بيا ئې د اورېدلو، ويلو او ليکلو ارمان زمونږ سترګو ته ودرېږي.

مورنۍ لهجه د ليکوال او شاعر ډېره پکارېږي يو خو خپل احساس په کښې ښه بيانولاي شي، په ټوليزه توګه د هر چا او په ځانګړې توګه د هر شاعر او ليکوال په مورنۍ لهجې کښې داسې ډېرې کلمې شته چې شاعر او ليکوال ئې د استعمال په سم ځاي پوهېږي او ورباندې لاسبري وي، بله دا چې د کلام پر صداقت ئې د لوستونکي باور زياتېږي او شاعر اړ دي چې د کلام وزن، موسيقي او قافئې ته پام وکړي؛ نو په مورنۍ لهجه او ولسي ژبه کښې د ځينو کلمو بېل تلفظ ئې کله لويه ستونزه ژر حلوي. لايق هم چې کله له هېواد څخه لرې و؛ نو د مورنۍ لهجې ارمان ئې کړي او په خپلو ځينو بيتونو کښې ئې داسې کلمې راوړي دي چې د هغه د مورنۍ لهجۍ ښکارندويي کوي او هغه د خپل شعر د سکښت او جوړښت په موخه هم کارولي او هم ئې د مورنۍ لهجې ارمان په کښې ځاي کړي دي، دي وائي:

ما نه وو لوټ کړي د ښايست د بازارونو زر / دا د ښکار لېواله وه سلا بلا ئې وويشتم

د لايق په دې بيت کښې سلا بلا هسې بې موجبه نه ده راغلې، بلکې هم ئې قافيه جوړه کړې او هم ئې د بيت نوره موسيقي پياوړې کړې ده.

استاد غضنفر په دې اړه وائي:« د وخت په تېرېدو سره بايد ظاهراً دا امکان زيات شي چې شاعر د شريکې پښتو عناصرو ته لا زياته توجه وکړي، خو برعکس د لايق په شعر کښې د عمر په وروستيو لسيزو کښې د مورنۍ لهجې عناصر کم شوي نه، بلکې يو څه زيات شوي زما په خيال د دې يوه وجه نستلجيا ده. شاعر ته چې د عمر په وروستيو کلونو کښې د عمر د پيل وختونه ډېر وريادېږي مورنۍ لهجه لا زياته استعمالوي». (۷ : ۳۷ مخ)

د لايق په مورنۍ لهجه کښې خندا ته خندي وائي دي په دې لاندې څلورېزه کښې د قافئې، وزن او د کلام د موسيقي په خاطر بې ضرورته او د نوستالژي په حکم خندي راوړي.

**خندي د پېغلې تاو د شرابو / سيوري د ولې بوي د کبابو/ شړر د چړونو لويي د غرونو / مېله د مستو د څو خرابو**

د لايق په شعر کښې داسې ډېرې بېلګې شته چې د مورنۍ لهجې ارمان ترې څرګندېږي. که څوک ټول عمر د مورنۍ لهجې په چاپېريال کښې و اوسي شايد دغسې نوستالژي ورته پيدا نه شي، خو چې بل چاپېريال ته ولاړ شي او د کور لهجه ئې هم بدله شي، بيا ئې ممکن د مور ژبه او لهجه ډېره په زړه واوري.

**۵ـ مينه ييزه نوستالژي**

په ټوليزه توګه د ټولو انسانانو او په ځانګړې توګه د شاعرانو ترمنځ له ټولو څخه بې واسطې او بې وسيلې اړيکه مينه ده؛ نو شاعرانو او اديبانو تر نورو ډېره له دې اړيکې څخه ګټه پورته کړې چې د وصال او بېلتون په دواړو حالاتو کښې ئې د خپل هنر لپاره ترې تومنه اخيستې ده. په دې نوستالژي کښې له خپلې مينې بېلتون، بې وفايۍ، له خپلې مينې سره د يو ځاي اوسېدلو ارمان، په مينه کښې د ماتې او ناکاميو يادون کېږي. د لايق په شعر کښې هم د دې ډول ارماني ايډيال څرکونه ليدل کېږي، دي وائي:

کاشکې زه عاشق واي د يار وره ته مې ژړلاي / ما ورته ژړلاي رقيبانو راشړلاي

ما ورته له سترګو مرغلرې بهولاي/ دې راته خندلاي په خندي ئې ځورولاي

زه په وچو دښتو او کمرو کښې پسې تللاي / دا لکه هوسۍ زما له سيوري ترېدلاي

ما لکه پتنګ دا په شغلو کښې لټولاي / دا زرينه وړانګه واي او نه نيول کېدلاي

ما لکه ساحل واي خپله غېږ ورته پرانېستې / دې لکه څپه هره شېبه پر مخ وهلاي

کاشکې دا پښتون زړه مې يوې پېغلې تمنا ته / ړنګ واي له حيرته لکه پاڼه رپېدلاي

کاشکې د يوې مستې په زلفانو کښې ويښته واي / باد د سباوون د يار په شونډو رپولاي

هر څه چې واي واي دې، خو له دې سکونه خلاص واي / لږ څه خوځېدلاي، ګړېدلاي، چغېدلاي (۱۰ : ۴۷ مخ)

**بل ځاي وائي:**

زما د مينې لنډ مازديګره / د تاوده دوبي د يادو لمره

لږ مې تکيه کړه چې بې زړه نه شم / د بې سحره شپې له سفره (۱۲ : ۷۱ مخ)

چې زوال شوې مينه راياد شي / راغلي شعر فرياد فرياد شي

څومره ترخه ده د اميد برخه / په هيله هيله سړي برباد شي (۱۲ : ۹۲ مخ)

**همدارنګه:**

زه په مينه د انسان کښې لولپه شوم / په تودو لمبو د ځان کښې لولپه شوم

يوه قطره وم د درياب غېږې ته لاړم / يوه ذره وم په جانان کښې لولپه شوم (۱۱ : ۳ مخ)

**او يا:**

يو زخمي خال پر شونډو کېږده د لايق د وينو / چې ارمانونه ئې په زړه باندې داغونه نشي (۱۳ : ۱۴ مخ)

**دويم: ټوليزه يا جمعي نوستالژي**

ټوليزې نوستالوژۍ په ادبياتو کښې د ډېرو شاعرانو او ليکوالو پام ځان ته را اړولاي دي. دا ډول نوستالژي د شاعر د مهال د ټولنې او ټولنيزو حالاتو آئينه ده. پېژندنه ئې په دې ډول ده:

ژباړه: دا ډول نوستالژي لوستونکي د شاعر او ليکوال له هغو خاطرو او پېښو سره آشنا کوي چې په ټوليزه توګه هغه ته پېښ شوي وي. داسې چې د ښه تېرمهال يادون د شاعر او ليکوال په قلم د لوستونکو او اورېدونکو په زړه کښې يوه ټوليزه نوستالژي زېږوي. (۱۹: ۷۹ مخ)

په دې نوستالژي کښې شاعر او ليکوال يوه ځانګړي ټولنيز موقعيت ته پام کوي او د تېرمهال د له منځه تللي برم او پرتم ارمانونه کوي. د ټولنې ناسمه وضع او حالت د شاعر روح له فرديت څخه جمعيت خواته وړي او هغه د ټوليزو ارمانونو په بيانولو او انځورولو بوختوي.

لايق پر دې سربېره چې په هېواد کښې خپلو ارمانونو ته و نه رسېده او که ووايو مات شو سمه به وي، خو بيا هم د خپلو ناختليو ارمانونو بيان په داسې توګه کوي چې د ماتې هېڅ څرک په کښې نه ليدل کېږي. يوه بله مهمه خبره هم دلته لازم بولم هغه دا چې په شعر کښې ئې خپل لوري معلوم کړي دي او په ښه انداز ترې دفاع هم کوي. لومړي به ټوليزه نوستالژي پر دوو سياسي او ټولنيزې برخو او بيا به هره برخه پر نورو کوچنيو سرليکنو ووېشو:

**الف: د سياسي حالاتو نوستالژي**

د ماشومتوب او ځوانۍ د خوږو خاطرو يادون، د زړښت غم او درد، د تېرمهال ارمان، عاطفي او مينه ييزې ماتې تر څنګ سياسي او ټولنيزې ماتې هم د نوستالژۍ لاملونه دي. ډېرو پوهانو او اديبانو هڅه کړې ده چې په عاقلانه توګه خپل سياسي او ټولنيزې ارماني نظرئې د مطلوب حکومت او د يو ښه حکومت کولو لپاره د ادبي او هنري آثارو په چوکاټ کښې خپلو لوستونکو ته وړاندې کړي چې لايق هم د خپل مهال ځينې هغه سياسي ـ ټولنيزې نظرئې په نوستالژيک انداز کښې بيان کړې چې هغه او ملګرو ئې د ترسره کولو هوډ درلود، خو د ده او د هغه د ملګرو په زړونو کښې ارمان پاتې شو.

افغانستان په معاصره دوره کښې د مهمو سياسي او تاريخي پېښو له امله ډېرې لوړې او ژورې تېرې کړې او د شلمې پېرۍ په پيل کښې دې هېواد ته د استعماري ځواکونو راتګ د سياسي پېښو نوي څپرکي پرانيسته چې د نورو تر څنګ شاعرانو او ليکوالو هم د خپلو خلکو د بېدارۍ او خبرولو او د ظلم، استبداد او استعمار پر ضد ئې د پاڅولو په موخه خپل ذهن او قلم وکاراوه. لايق هم د دې موخې د ترسره کولو لپاره خپل قلم وچلاوه دا چې عملاً ئې په سياسي فعاليتونو کښې برخه لرله؛ نو سياسي ناهيليتوب ئې شعر ته د سياسي نوستالژۍ رنګ ورکړ.

لايق د خپل سياسي فعاليت په لړ کښې وائي:«له هغه وخته چې ځوانۍ ته رسېدلي يم له سياست سره مې مينه وه او تر اوسه پورې په کښې لګيا يم، خو په دې برخه کښې زما تر ټولو مهم تشبث د دولسمې دورې شوري ته کانديدل و». (۴ : ۱۰۸۳ مخ)

د حکومتي مشرانو د بې خبرۍ او چوپتياوو غندنه، د خپلو چارو په اړه د حکومتي مشرانو بې تفاوتي، د خلکو پر حق باندې د دولت د سترګو پټولو، د خلکو نه آزادي، بې ګټې کودتاګانې ، انقلابونه او داسې نورو باندې نيوکې د سياسي نوستالژۍ موضوعات جوړوي چې پر ځينو به ئې تم شو او د لايق له شاعرۍ څخه به ورته بېلګې راواخلو.

**۱ـ ناسم حکومت**

لايق په خپل هېواد کښې د يو سم او ګټور حکومت د نشتون ارمان کوي او هيله څرګندوي چې دا وطن به تل د غم دېره، پر ستمګرو اجاره، د هر ناکام د کام او موخې د لاس آله او نه به تل د ارمانونو هديره وي، يعنې د يو ښه راتلونکي په تمه او هيله دي چې دا هيله او تمه ئې نورو ته هم تمه او هيله ورکوي. دي وائي:

نه به تل دغه وطن د غم دېره وي / نه به بيا پر ستمګرو اجاره وي

نه به نور د هر ناکام د کام لولۍ شي / نه به تل د ارمانونو هديره وي (۱۱ : ۹۴ مخ)

**هغه خپل هېواد د ناکسو تر واکنمۍ لاندي ويني او وائي:**

وطن ته ګوره چې بربادېږي / زمن او لوڼه ترې بارېږي

وطن په خپلو خلکو وطن وي / بې خپلو خلکو وطن نړېږي (۱۲ : ۱۵۲ مخ)

**او يا:**

دا زمونږ د سترګو وړاندې غني ګوره څه تېرېږي / يو باتور ملت غرقېږي يو مضبوط وطن نړېږي

**بله بېلګه:**

زه دې ته حيران يم دا دې څه وکړل ربه / بيا دې ارمانجن کړو د شاهان د شاهي (۱۳ : ۹۲ مخ)

**او يا:**

اې زما د ارمانو ښايسته ولسه / په عزت باندې دې لوبي څو ناکسه

ته د لوړو آسمانونو ګاونډي ئې / د شهباز مناسب نه دي له مګسه (۱۱ : ۱۲۱ مخ)

همدارنګه:

يه خلکو خلکو د وطن خلکو / يه د دې غرونو مبارزانو!

آيا در رسي شور د موجونو / په شپه کښې چيغې د ماڼوګانو

د وطن غېږه پرون بستر وو / خو اوس د وينو ياغي درياب شو

پکښې ډوبېږي هر يو ناولي / هغه چې خصم د انقلاب شو

اوس ترينه تښتي په بيړه بيړه / څوک چې د خوښو ورځو ياران وو

په سرو لمبو کښې ورته ولاړ دي / څوک چې د خلکو خدمتګاران وو (۱۴ : ۷۶ مخ)

**۲ـ انقلاب که کودتا**

انقلاب له يو حال څخه بل حال ته راګرځېدل، بل ډول کېدل، بدلون او تحول دي او په اصطلاح کښې د يوې ډلې له خوا د حکومت د راپرځولو او د نوي حکومت جوړولو لپاره چې په ټولو بنسټونو، سياسي او ټولنيزو جوړښتونو کښې د بنسټيزو بدلونونو او د ځانګړو موخو او ارمانونو په چوکاټ کښې د نوي سياسي او مطلوب سازمان د ځاي پر ځاي کولو لپاره هڅه ده. له کودتا سره ئې توپير دا دي چې انقلاب د ملکي خلکو له خوا ترسره کېږي، خو په کودتا کښې يو مسلح او مجهز اقليت د بل اقليت پر وړاندې چې د ټولنې پر اکثريت باندې حاکم دي، پاڅون کوي.

کودتا فرانسوي کلمه ده چې له دوو کلمو څخه اخيستل شوې ده، کوب coupد غوڅولو، پرېکولو او د له منځه وړلو او داتا detat د دولت په معنا ده. کودتا يعنې پرېکول، ګوزار ورکول او يا د واکمن دولت له منځه وړل دي او په اصطلاح کښې کودتا د حاکمې طبقې د يوې ډلې د واکمنې طبقې د يوې بلې ډلې پر ضد پاڅون دي. د کودتا ترسره کول په حکومت کښې د يوې وسله والې ډلې له همکارۍ او ملاتړ سره تړلې ده. (۱ : ۸۹۸ مخ)

د اکاډمېسين لايق په شعرونو کښې تر کودتا ډېر د انقلاب يادونه شوې چې زما په اند بايد ورته کودتا ويل شوي واي. **دي انقلاب داسې راپېژني:**

انقلاب څه دي؟ د تاريخ يون دي / د قدرتونو جبري بدلون دي

به باغ کښې شيندي نوي تخمونه / زاړه ترې رېبي دا ئې مضمون دي (۱۲ : ۱۵۶ مخ)

سلېمان لايق د غويي د ۷مې کودتا يواځې د يو څو محدودو کسانو په ځانګړې توګه د امين او تره کي کړنه بولي چې د هغه په وينا د څوکۍ، موټر او لوړ پوړ ته د رسېدلو لپاره ئې دې کړنې ته لاس واچاوه. لايق وائي، ژباړه: د خلق دموکراتيک ګوند کودتا و نه کړه. کودتا يو څو تنو ترسره کړه يو شمېر هغه د څوکۍ او مقام غوښتونکو چې غوښتل ئې څوکۍ، موټر او لوړې پوړۍ ته ورسېږي، کودتا وکړه او د خلق دموکراتيک ګوند ئې د يوې ترسره شوې کړنې پر وړاندې ودراوه. د خلق او پرچم ډلې اړ شوې چې د خپل ځان د ساتنې په موخه بريالۍ شوې کودتا ومني. زه نه يو ډارونکي سړي يم او نه هم له راتلونکي څخه اندېښنه لرم. جسور يم او په زغرده وايم چې حفيظ الله امين او نور محمد تره کي د کودتا له اصلي جوړونکو څخه وو. (۳ : ۱۸ مخ)

لايق د سياسي مسايلو پر بنسټ د بندي کېدلو، مهاجر کېدلو له امله له وطن او خلکو څخه د لرېوالي او يواځيتوب درد ګاللي او په شعر کښې ئې نوستالژيک انعکاس ورکړي دي. کله چې د خلق دموکراتيک ګوند د پرچم د ډلې غړي و؛ نو شاعر له سياسي ناهيليتوب سره مخامخېږي او د غويي د اوومې انقلاب چې په اصل کښې يوه کودتاه وه، خپل انقلاب نه ګڼي هغه څه چې هغه لومړي يو انقلاب ګڼلي و، خو وروسته ئې يواځې يو بې ګټې غږ او آواز وباله او په رښتيا هم هغه کودتا يوه داسې برېښنا وه چې د وينو باران ئې له ځان سره لاره. د غويي کودتا د هغه په وينا انقلاب چې هغه يو مهال ستايلي و، په ۱۹۹۴ز. کښې داسې تبصره او ارمان ورباندې وکړه:

انقلاب راغي خو زمونږ نه و / د بل په خوښه د بل په زړه و

که دا د خپلو غرونو بچي واي / نه د شړلو نه د واهه و

که هر څو د قدرتونو دوران راغي / ما ته خپل د بې وسيو ارمان راغي

د ناوړه مشرانو په غويمنډ کښې / د وطن د ښخولو زمان راغي (۱۳ : ۱۳۴ مخ)

**د لايق د ناکامو هيلو هوسونو په لړۍ کښې يو هم د غويي د کودتا نه بريالي کېدل وو چې په دې شعر کښې به ئې په اړه ولولو:**

اې زما ناکامه هيلو هوسونو / لرې لرې شۍ له مانه

هورې لرې په بېديا کښې د غمونو په چوپيا کښې / ما ناکام ته

ما بدنام ته / بېلتون کړي د زړه رازونه

اې زما زړه لېونيه! / نور مې مه سوځه بې ځايه

د ځوانۍ له تمنا نه د ګلرخو له وفا نه / بې نصيب يم

زه غريب يم / چېرې زه چېرې عشقونه

دا د هيلو کاروانونه، امېدونه / چې بهېږي رابهېږي

خندوي مې ژړوي مې غولوي مې غولوي مې / يا هغسې

يا دغسې / پاروي زما دردونه (۱۰ : ۹۸ مخ)

**همدارنګه:**

ساقي مړ کړم حسرتونو خاورې شويو ارمانونو

يوه ترخه پيمانه راکړه ګوندې وي چې څه مې تم کړي (۱۰ : ۲۸ مخ)

لايق د پېښور له يوه خبريال سره په خپلو خبرو کښې د هغو تېروتنو په اړه چې د ګوند د ماتې لامل شو وويل، ژباړه: زمونږ تر ټولو لويه تېروتنه دا وه چې د خلکو په ژبه مو خبرې و نه کړې او هغه ايديولوژي، اهداف او موخې مو خلکو ته وړاندې کړل چې نه د منلو وړ وو، نه د پوهېدلو وړ وو او نه د خلکو له ضرورتونو او اړتياوو سره سم وو... بله تېروتنه مو دا وه چې د ځمکو د اصلاحاتو پروګرام مو پلي کړ او په ځينو فرهنګي مسايلو کښې مو لکه د ښځو د مهر په کمولو او داسې نورو خبرو کښې مداخله وکړه که څه هم چې زمونږ موخې ښې او نېکې وې، خو هغه د خواجه عبدالله انصاري په وينا: زمونږ عيب په دې کښې دي چې له وخت څخه مخکې او له حق څخه ډېر غواړو. (۱۷)

لايق په يوې بلې مرکې کښې د خپل ګوند د تېروتنو په اړه وويل، ژباړه: په نړېواله کچه مو تر ټولو لويه تېروتنه افغانستان ته د شوروي قواوو غوښتنه او د افغانستان په کچه مو لويه تېروتنه د خلکو له دودونو څخه مخ اړونه وه. (۲۲)

لايق بالاخره د پاچا خان خبره منلې وه او ډېر ناوخته پرې پوه شوي و چې ورته ويلي ئې وو: زويه جګړه، په اصل کښې د امريکا او د روس جګړه ده تاسې په ناحقه په دې جګړه کښې ښکېل شوي يئ او تاسې ټول به په دې جګړه کښې سوځئ. دي د شعر په ژبه وائي:

که جنګ زمونږ واي اوس به تمام و / هم به وحدت و هم به سلام و

د ولس شمله پې رپېدله / هم به وطن و هم به اسلام و (۱۲ : ۱۵۰ مخ)

لايق هيله درلوده چې د افغانستان د خلق دموکراتيک ګوند ديني او مذهبي سنتونو ته درناوي وکړي او له خپلو اقتصادي موضع ګانو له لارې د طبقاتي تضاد په بنسټونو کې د توليد کوونکي (کاګرانو، بزګرانو او کسبه کارانو) په ګټې بدلونونه رامنځ ته کړي، خو ياد ګوند د بېلابېلو نظريو له امله د هغه د نظريو پلوي نه و.

**۳ـ آزادي**

يوه بله موضوع چې د لايق په شعر کښې ئې نوستالژيک انځور موندلي دي هغه د خلکو نه آزادي او اسارت دي. **اکاډمېسين لايق آزادي د شعر په ژبه داسې راپېژني:**

آزادي څه ده؟ د ارمان له هر صنمه فراغ / ما له فراغه فراغ ومونده ارمان شومه (۱۳ : ۶ مخ)

**لايق د وطن د آزادۍ لپاره آن د سر بربادولو تر کچې هر خوني باد منلي او ويلي ئې دي:**

لاره ورکړه هر خوني باد ته / او تن مو کېښود د سر برباد ته

هيله مو دا وه چې وطن سيخ کړو / د آزاديو ښکلي مراد ته (۱۲ : ۱۳۳ مخ)

**په دې لاندې بيتونو کښې هم د اسارت دود له منځه وړل او نويو ارمانونو ته رسېدل غواړي:**

زړه دې راته ښکاري نوي شور لري / ځکه کرشمې د سوز و ساز کوي

دود د اسارت تالا کول غواړي/ نويو ارمانونو ته پرواز کوي (۱۰ : ۴۴ مخ)

**لايق د يو رپ او يوې لحظې آزاد ژوند خوښوي نه په بند کښې د عمرونو ژوند:**

کاشکې دا بې خونده عمر خو بدل واي / په يو رپ لکه برېښنا مګر آزاد (۱۰ : ۳۶ مخ)

**بله بېلګه:**

وطن آزاد دي آزاد به پايي / هسې به پايي چې ورته ښايي

بيا به بېدار شي چوپ شوي غرونه / د پاڅونونو سرود به وائي (۱۲ : ۱۳۴ مخ)

**د شاعر ژواک د نظم په يوه برخه کښې وائي:**

د لوي ارمان لپاره / د سره انسان لپاره

په تېرېدونکو سړو شپو کښې وارخطا نه شوم / او د زيار ايستونکو له سنګره را په شا نه شوم

بيا به د پرخې څاڅکي نه يمه توفان به يم / نوي جهان به يم

که توفان نه شوم جهان نه شوم / يو قطره خو به شم

د اوږده فصل د انسان يوه نقطه خو به شم / يوه اسره خو به شم

د سختو لارو د کاروان يوه نغمه خو به شم / د جنګياليو يوه ناره خو به شم

له خپله ځانه خو به ووځم وارسته خو به شم / ځکه دې څاڅکي شم

څاڅکي دې شم، شم دې / خو څاڅکي د توفان دې شم

له لوي درياب سره به يو شم او روان به شم / جز د جهان به شم

د خلکو لار کښې به منظور شم او قربان به شم / خو تر اوسه پورې

زه يو اسير يم اسير/ د تدبيرونو اسير د ځنځيرونو اسير! (۱۵ : ۱۶۹ مخ)

**بله بېلګه:**

سوځي مې هډونه يو علاج زما د دردو وکه / يو ښکلي تعبير زما د سرکشو ارمانو وکه

درد زما آرزو زما اسره زما ارمان زما / دا ښکلي جهان زما د شعر ګلستان زما

عشق زما وفا زما اولاد زما بنياد زما / واړه دې قربان شي تر آزاد پښتونستان زما

پرېږده د تيري او تجاوز سنګرې ماتې شي / پرېږده چې د ظلم او استعمار ککرې ماتې شي

هر داغ د سينې به مې د ګلو غوټۍ وسپړي / دا د غم نړۍ به شي جنت زما بوستان زما

دا زما قسم دي چې به مرمه له پښتو سره / يا به آزاد ژوند کوم له ټولو پښتنو سره (۱۰ : ۶۰ مخ)

**۴ـ د ملګرو د شهادت نوستالژي**

لايق د خپلو انقلابي ملګرو پر شهادتونو او د هغوي په هکله خاموش نه دي پاتې شوي چې شهيد ډاکټر نجيب او شهيد مير اکبر خيبر د يادولو وړ دي. د ساري په توګه ده يوه بشپړه مرثيه نظم مير اکبر خيبر ته ليکلي دي چې له هغه سره ئې خپله مينه څرګنده او د هغه تګلارې ته ئې په کښې ډېر څه پېرزو کړي دي. د خيبر شهادت ئې د وطن او خاورې يو لوي زيان ګڼلي او پوښتنه کوي چې داسې څوک شته چې د خيبر د وينو تپوس وکړي او ورسره د رڼا کورته د لار کولو لپاره انقلابي او د مبارزو ملګرو کورته په ککريو لار باسي او ورسره په ژوند کښې هيله مند دي چې دغه ارمانونه به پوره کوي او داسې هېڅ خبره نه مني چې دغه ارمانونه د لايق د زړه داغونه جوړ شوي دي او په ډېره لويه حوصله انقلابي مفکوره مخ په وړاندې وړي دغسې ئې دا ټول نظم د هيلې او اميد څرګندونه کوي. په دې نظم کښې ئې د خيبر د شهادت تشه احساس او د نشتون ارمان ئې کوي:

څوک به د خيبر وينې په خپلو وينو وه وينځي / ټول د عشق مرلونه هوښيارانو ته ناشونه شوو

مونږ به د لمر کورته په ککرو لاره ووهو / چا وې ارمانونه د لايق د زړه داغونه شوو (۱۳ : ۲۳ مخ)

لايق په خپل شعر کښې ډېر ځله د خلق د ګونډ د پرچم د ډلې مشر مير اکبر خيبر او ډاکټر نجيب الله د ناحقه ترور او وژنې يادونه کوي او د هغوي د ژوند او هيلو ارمان کوي، خو پر دوي سربېره د ده په شعر کښې د ډېرو نورو لکه محمد يعقوب، غلام دستګير، لال بېک د ملک قيس زوي، محبوب شاه سنګر، قيام الدين، داد محمد سنګري، زرداد، شېر آقا، ظاهر، قيوم، ملګري رمضان، روښان، جمال، دوست محمد بزګر، لاجبر، حبيب الله اڅکزي، باز، وزير، محمد علي بزګر او نورو يادونه شوې او لايق ئې پر وژنې د شعر په ژبه خواشيني څرګنده کړې او شهيدان ئې بللي. **د مير اکبر خيبر په اړه وائي:**

ته خو ښه وې د مردۍ په جنګ کښې لاړې / مونږه پاته يو ژوندون ته جينګي داړې

تا د خلکو په ننګونو کښې سر ورکړ / ګلستان شوې ستا په وينو وچې شاړې (۱۱ : ۳۴ مخ)

**بله بېلګه:**

چې د مېړانو اتلان مړه شول / ارمانونو نغري ساړه شول

زمونږ د خلکو په ياغي وينو / د څو کرسيو وږي ماړه شول (۱۲ : ۳۴ مخ)

او يا**:**

هدر شو زمونږه ټول تکليفونه / زمونږ د خلکو لوړ ارمانونه

د شهيدانو په وينو ضرب کړل / چا شنې ډالرې چا سره پونډونه (۱۲ : ۶۵ مخ)

**ب: ټولنيزه نوستالژي**

د نوستالژۍ د عاطفي لامل تر څنګ يو هم ناسم اوسمهال دي که د کوم کس يا ټولنې حال خراب وي فکر کوي چې پخواني وخت ډېر ښه و، خو که حال ئې ښه وي نو مخه ئې بيا د تېر پر ځاي راتلونکي ته وي. په دې نوستالژي کښې د مينې محبت نشتون، په ټولنه کښې د فريب او غولونې شتون، ناهيلي، جګړه او دښمني، له دين څخه ناسمه ګټه اخيستنه، ټولنيز غم او ناپوهي، بې وزلي، ظلم، ستم، د خلکو ترمنځ د عدالت نشتون، د مظلومانو د حق ضايع کېدل او داسې نورې ناخوالې دي چې د شاعر زړه په درد راولي؛ نو راپاڅېږي او د خپل قلم په وسيله په خپله ټولنه کښې تاوتريخوالي نفي او د مينې تبليغ کوي. د لايق د ارماني ټولنې بنسټ له خپل همنوع سره د مينې محبت او عدالت غوښتنه ده.

عبدالروف بېنوا د نوموړي د ليکنو په اړه وائي:« د ده د ليکنو او شعرونو زياته برخه د بشري او د خپل محيط د اجتماعي انعکاساتو او دردونو هېنداره ده او ورسره ورسره د خپل ولس نوي نسل او ويښو زلميانو ته د نوي ژوند له هيلو ډک پيغامونه لري چې هم د ادبي خوندورو نزاکتونو له کبله او هم د اجتماعي مطالبو د درلودلو له مخې د ډېرې ستاينې وړ دي». (۴ : ۱۰۸۳ مخ)

د وطن په ماتم او پرتم په قصيده کښې د پيغور عمر د پاي ته رسېدلو، د کورني غمونو د لنډېدلو، د غليم د ظلم او زياتي د نړېدلو، د پښتون د ناپايه چيغو د پاي ته رسېدلو، د ټيټو سرونو د پورته کېدلو، د غيرت د تريخو د راپارېدلو، په وطن کښې د راټولېدلو او ترې جارېدلو پوښتنه په ارماني توګه پوښتي چې د ډېرو ټولنيزو ناخوالو ښکارندوي دي، دي وائي:

دا به کله پاي ته رسي، دا زمونږ د پېغور عمر / دا به کله را لنډېږي، دا زمونږ د کور غمونه

دا به کله را نړېږي د غليم د ظلم بارې / دا به کله پورته کېږي دا زمونږ سره بيرغونه

دا به کله پاي ته رسي دا زمونږ د خلکو منډې / دا به کله اوچتېږي دا لوېدلي ټيټ سرونه

دا به کله راپارېږي دا زمونږ د غيرت ترېخي/ دا به کله راپاڅېږي دا زمونږ خره غيرتونه

دا به کله راټولېږي، تر وطنه به جارېږي / دا د دښتو د لمر سوي، دا د غرو رغو پسونه

**په بله برخه کښې ئې وائي:**

کله کله به ناره شي تکه سره به تاتره شي / د اټک لمن به سره شي او ازاد به شي مريونه

دا جنګي مارغان به چېرې خوروي د بري زېري / دا آسمان به کله پوښي د اورونو درمندونه

**د دې بند د پاي بيت په دې ډول دي:**

دا به کله لاره وځي د راڼه جهان پر لوري / دا به کله پخلا کېږي رټل شوي ارمانونه (۱۵ : ۹۱ مخ)

**۱ـ د سوکالې نړۍ نوستالژي**

لايق تر هر څه لومړي د يو انسان په توګه ټول بشريت ته امن او آرامي او يوه سوکاله نړۍ غواړي، دي ليکي.

مونږ غواړو دنيا، يوه سوکاله دنيا جوړه کړو / دې اوچت ارمان ته د رزمونو لاره مه تړه (۱۳ : ۷۵ مخ)

**۲ـ د افغانانو د يووالي نوستالژي**

د دې ستر هېواد او سپېڅلي ټاټوبي د بل هر لوي او پوه وګړي په څېر لايق هم له اباسينه تر جيحونه د افغانانو او په دې جغرافيه کښې د پښتون، تاجک، ازبک، هزاره او د نورو قبيلو چې که هغه د دې هېواد اکثريت جوړوي او که اقليت د يووالي او اتحاد سپېڅلې هيله او ارمان په زړه او ذهن کښې لېږدوي.

که تاجک که هزاره دي که پښتون دي / ارمانجن دي ستا ځلانده ورځو شپو ته

د افغان اولسه ورور اوسې تر تله / زيان دې مه رسه وحدت او ارمانو ته (۱۰ : ۶۳ مخ)

**او يا:**

دا نړۍ به مسته د شرابو په نغمو کمه / دومره که تسل شم چې افغان په خوځېدو دي (۱۵ : ۲۸ مخ)

**او يا:**

څه ساده دي دا پښتون چې تربګني کا / زه د زړه وينې پې چښم دي دښمني کا

خلکو لاندې تر پښو ستوري سپوږمۍ کړل / دي لا دوو مېږو ته ناست دي او شپني کا (۱۵ : ۱۰۹ مخ)

**د هغوي په اړه چې د افغانانو د بېلونې او لرېوالي لپاره له هر ډول دسيسې څخه کار اخلي، وائي:**

ويشي زمونږه خلک د دښمن په اکوبکو / د ذهن په تياره کښې په پښتون او په تاجکو

د غرونو هزاره او پشيان شماري په ورکو / د دښتو بلوڅان او ترکمنان په لادرکو

ازبک او نورستان ته ئې دام ايښي دي د ورکې / په تشه ککرۍ کښې ئې څه نشته بې له کرکې

په سيمو مذهبونو ژبنيو توپيرونو / راکاږي توره کرښه په وحدت کښې د قومونو

تبعيض رواجوي په يوه سرود کښې د سازونو / په باغ کښې نفاق اچوي په منځ کښې د ګلونو

وهي په ديوالو د لمر په خونه کښې چاپکې / په تشه ککرۍ کښې ئې څه نشته بې له کرکې (۱۳ : ۲۳۲ مخ)

**همدارنګه وائي:**

ټول افغان له اباسينه تر جيحونه / زمانې په يوه زانګو کښې زنګولي

که پښتون که هزاره دي که ازبک دي / له يو بل سره په يوه مزي تړلي

دا يو سين دي يو وحدت دي يو ميثاق دي/ څوک ئې نه شي يو له بله بېلولي

څوک چې وېشي افغانان په جلا برخو / هغه زمونږه دښمنانو لمسولي (۱۳ : ۸۱ مخ)

**لايق د افغانانو د وحدت او اتفاق تر ارمان کولو وروسته هغوي په دې توګه يووالي ته رابللي:**

يو شئ سره يو شئ اې غريبو پښتنو وروڼو !/ اې زما پښو لوڅو غوبنو او اوښبنو وروڼو!

اې زما بدمرغو دربدرو لېونو وروڼو! / اې زما د پرون د بې وسيو د اسرو وروڼو!

اې زما د هېواد د سباوون د عظمتو وروڼو! / اې د انقلاب د غورځنګونو د څپو وروڼو!

پاتې مو لا مخې ته درانه درانه مزلونه دي / غرونه دي کوهي دي بې حسابه ګړنګونه دي (۱۵ : ۱۴۲ مخ)

**يا په دې بېلګه کښې:**

په پښتون او ناپښتون کښې توپير نشته / په روهي وطن چې اوسي افغانان دي

څوک چې توره د وطن وهو ته کاږي / که د هرې طايفې وي دښمنان دي (۱۳ : ۱۲۸ مخ)

**همدارنګه:**

آيا در رسي د زمان سندرې / چې درست بشر يو کلي کور بولي

خو تا په خپل پراخ هېواد کښې ولې / نه څوک شريک او نه خپل ورور بولي (۱۴ : ۵ مخ)

**او يا هم په دې بېلګه کښې اتحاد او يووالي ښه تشرېح کوي:**

څاڅکې هله پوپنا شي چې جلا شي / چې د څاڅکو وحدت راشي يوه دنيا شي

بحر څه دي؟ د جلا څاڅکو يووالي / چې له بحره کوم جلا شي پوپنا شي (۱۱ : ۷۶ مخ)

**او يا:**

باران خو ګورې چې قطره قطره دي / چې سره يو شي لوي درياب جوړ کړي

بيا چې په يوه لاره کښې سر کېږدي / کاڼي پرې باسي او سېلاب جوړ کړي (۱۴ : ۵ مخ)

**۳ـ ناهيلي**

ناهيلي هغه زنګ دي چې کله د زړه پر شيشي راشي؛ نو له زړونو څخه د ژوند لېوالتيا او شوق له منځه وړي. له بده مرغه ناهيلي هم د لايق په ټولنه کښې يوه بله ستونزه ده چې په اړه ئې وائي:

کاشکې شرنګ د يوه رباب کښې / يوه رنګينه ترانه واي / يا د يار د څڼو ول کښې / يوه مسته شان څپه واي

يا د ښکلو په محفل کښې / سوځېدلاي او ډېوه واي / کاشکې سترګو د يتيم کښې / د سرور يوه شغله واي

يا په زړه د يو مايوس کښې / يوه هيله يوه اسره واي / يا په سر د مستبد کښې / ناسور شوې يوه دانه واي

نه دغه شوم نه هغه شوم / د ساړه ژوند بنديوان يم (۱۰ : ۹۴ مخ)

**او د هيلو د درلودلو په هيله وائي:**

هيلې د وطن د ولسونو زما په شعر کښې / نويو ارمانو ته د فکرونو اړول کوي (۱۰ : ۱۵ مخ)

**۴- ظلم او ستم**

ظلم او ستم په انساني ټولنه کښې څه چې د څارويو په نړۍ کښې هم د زغم وړ نه ده؛ نو ځکه هر شاعر او ليکوال په خپل مهال کښې د دې د رسوا کولو او له منځه وړلو هڅه کړې چې لايق ته هم په انساني ټولنه کښې دا د زغم وړ نه وه او په دې توګه ئې غندي:

جګ ولاړ به دا آسمان يي ته به نه ئې / همدا وړ به دا جهان يي ته به نه ئې

حلقې به ستا له ظلمه حکايت کړي / اسوده به مظلومان يي ته به نه ئې (۱۰ : ۱۰۸ مخ)

**او يا:**

دا موټرې، دا باغونه، دا قصرونه / دا په وينو آباد شوي تعميرونه

دا به وسپړي يوه ورځ د خلکو مخکښې / د چا غلا، د چا تېري، د چا ظلمونه (۱۵ : ۶۶ مخ)

**همدارنګه:**

زما قلم به هله لوړ او محترم وي / چې دښمن د استبداد او د ستم وي

چې د خلکو د دردو رازونه وائي / خدايه وي به چې هغه زما قلم وي (۱۱ : ۷ مخ)

**۵ـ د کار او د زيار ايستونکو خلکو ارمان**

هڅه او کار او همدارنګه زيار ايستونکي وګړي د سوکاله ټولنې لپاره ډېر ضرور دي، لايق هم د ټولنې دې اړتيا ته متوجه شوي او د نشتون يا کمښت ارمان ئې کوي او وائي:

کاشکې دوه واي دا زمونږ خواږه عمرونه / ما به دواړه قربان کړي وو له يوه نه

هغه يو د زحمتکش انسان ارمان دي / زما به غبرګ عمرونه جار واي له هغه نه (۱۱ : ۴۷ مخ)

**بله بېلګه:**

ځوانه ګوره چې فرصت درنه لاړ نه شي / زمانه انتظار نه باسي تېرېږي

د وطن فضا هوا او دښتې غرونه / د زلمو له ارمانو سره سمېږي (۱۰ : ۸ مخ)

**همدارنګه د پلې د نظم په يوه برخه کښې وائي:**

په بريتو د مساپر کښې / يوه نرۍ موسکا پيدا شوه / په ساده زړه کښې ئې ويښه / يوه خوب وړې تمنا شوه

کاشکې بيا په دغو غرو کښې / د کارونو يوه غوغا شي / کاشکې بيا دغو درو نه / پخواني ملګري راشي

کاشکې بيا په دغو لارو / لمر راوخېژي رڼا شي / کاشکې بيا زما غوږو ته / د ماشين سندره راشي

کاشکې دغه ځيږه لاره / بيا زمونږه د کارو شي / په هر مونږ او هره څوکه / ماشينونه په نارو شي

دا وطن او دغه سيمه / د جهان د نندارو شي (۱۴ : ۷ مخ)

**۶ـ د ناسمو پرېکړو غندنه**

لايق ته د نورو پرېکړه څه چې کله ئې خپله پرېکړه هم ورته ناسمه ښکاره شوې ده؛ نو ځان ئې ورباندې غلي او ناګاره کړي نه دي، بلکې ډېر ځله ئې خپل لوستونکي ور باندې خبر کړي دي چې دا کار په شاعر باندې د لوستونکي باور ډېروي او د شعر اغېز ئې هم جوت او لوړوي. لکه:

د خوشحال خټک په څېر لېوني نه يم / چې تقصير د خپلو ماتو پر مغل ږدي

د پښتون ورمېږ په خپله توره غوڅ دي / بې هوده د خون تورونه په بل ږدي

د لودي تاج پښتنو په بابر کېښود / په غلطه پر هغه تور د دغل ږدي

د تره کي او امين کانه درياد کړه / که هر څو پښتانه ګرمه په کارمل ږدي

نجيب چا پانسۍ ته جګ کړ بې پښتونه / خو تقصير په بې تقصيرو لکه تل ږدي

د بابړې پتنګان چا شهيدان کړل / په قيوم باندې که هر نوم بدل ږدي

په پښتون کښې توره شته خو پوهه نشته / چې د عقل د آياتو په سر پل ږدي (۱۵ : ۸۸ مخ)

**۷ـ مهاجرت**

همدارنګه دي چې په کابل کښې و د افغان مهاجرو پر خلاف ئې شعرونه وويل، خو چې خپله مهاجر شو په هغو شعرونو ئې پښېماني ښکاره کړه.لومړي ئې ويلي وو:

له ښرنې دې څه بد وليده وروره / چې له کډې سره ولاړې تر لاهوره

په وطن کښې زر کرته مرګي ښه دي / نه پردۍ خاورې ته تېښته له خپل کوره (۱۳ : ۹۵ مخ)

او يا:

خپل وطن دې د دښمن د مسخرو که / لېوني ئې که هوښيار ئې کور دې وران شه

لکه پسه په لندني لېوانو خرڅ شوې / د مرګي له خوبه پاڅېږه انسان شه (۱۱ : ۷۷ مخ)

**وروسته ئې داسې پښېماني څرګنده کړه.**

چې چا هجرت که ما به غندلو / زه يو بې رحمه هجوي شاعر شوم

د وريتو شويو زړو له ښېراوو / وطن پردي شو زه مهاجر شوم

**مأخذونه**

# ۱ - آريانا دايرة المعارف، دوهم دور، پنځم ټوک (پښتو متن)، د افغانستان د علومو اکاډمي د آريانا دايرة المعارف مرکز، نبراسکا مطبعه: کابل، ۱۳۸۶ل.

۲ـ آزمون، لعل پاچا. شعر پوهنه، د افغانستان د علومو اکاډمي: کابل، ۱۳۹۹ل.

۳ـ انديشمند، محمد اکرم. حزب دموکراتيک خلق افغانستان کودتا، حاکميت و فروپاشي (۱۳۵۷ تا ۱۳۷۱)، بنګاه انتشارات ميوند: کابل، ۱۳۸۸ش.

۴ـ بېنوا، عبدالرؤف. اوسني ليکوال، درېيم ټوک: کابل، ۱۳۴۶ل.

۵ـ رزمجو، دکتر حسن. انسان آرماني و کامل در ادبيات حماسي و عرفاني فارسي، موسسه انتشارات امير کبير چاپخانه سپهر: تهران ۱۳۷۵ش.

۶ـ ښېراز، محب. ( سلېمان لايق د خپل فن په رڼا کښې)، پښتونواله مجله، د سلېمان لايق ځانګړې ګڼه، پر له پسې پنځلمسه ګڼه، پښتو مرکه: پېښور، ۲۰۲۱ز.

۷ـ غضنفر، اسدالله. (د سياست او ادب لايق)، پښتونواله مجله، د سلېمان لايق ځانګړې ګڼه، پر له پسې پنځلمسه ګڼه، پښتو مرکه: پېښور، ۲۰۲۱ز.

۸ـ کرګر، محمد اکبر. (لايق او د څاڅکو بلور)، پښتونواله مجله، د سلېمان لايق ځانګړې ګڼه، پر له پسې پنځلمسه ګڼه، پښتو مرکه: پېښور، ۲۰۲۱ز.

۹ـ لاروي، اسماعيل. (مظلوميت او غرور)، پښتونواله مجله، د سلېمان لايق ځانګړې ګڼه، پر له پسې پنځلمسه ګڼه، پښتو مرکه: پېښور، ۲۰۲۱ز.

۱۰ـ لايق، سلېمان. چونغر(شعري ټولګه)، عازم خپرندويه ټولنه: کابل، ۱۳۹۸ل.کال.

۱۱ـ لايق، سلېمان. ساحل(شعري ټولګه)، عازم خپرندويه ټولنه: کابل، ۱۳۹۸ل.کال.

۱۲ـ لايق، سلېمان.سپرغکې(شعري ټولګه)، عازم خپرندويه ټولنه: کابل، ۱۳۹۸ل.کال.

۱۳ـ لايق، سلېمان. سندرې په سويو واټونو کښې(شعري ټولګه)، عازم خپرندويه ټولنه: کابل، ۱۳۹۸ل.کال.

۱۴ـ لايق، سلېمان. کېږدۍ(شعري ټولګه)، عازم خپرندويه ټولنه: کابل، ۱۳۹۸ل.کال.

۱۵ـ لايق، سلېمان. يادونه درمندونه(شعري ټولګه)، عازم خپرندويه ټولنه: کابل، ۱۳۹۸ل.کال.

**انترنټي مأخذونه**

۱۶ـ ستوديان، مهمدي او رجبي مسلم. نوستالژي اجتماعي در شعر فريدون مشيري، Persian literature. Sinaweb. Net

۱۷ـ سليمان لايق ويکيپېديا، دانشنامه https:// fa.m. Wikipedia. Org

۱۸ـ ښکلي، اجمل. ډېوه، https: // taand. Com

۱۹ـ صفري، جهانګير او شمس، حسين. بررسي نوستالژي ديوان ناصر خسرو،۱۳۸۹ش، http:// ensani. Ir/ fa./article/

۲۰ـ صنعتي، محمد، نوستالژي و ادبيات، ۱۳۹۱ش، https:// www. Laklakbook. Com

۲۱ـ عمر عمر، جمشيد. نوستالژي و ادبيات، تاند ويبياڼه، HTTPS:// ARCHIVE. TAAND. COM.

۲۲ـ هفتم ثور و نقدي از درون در ګفتګو با سلېمان لايق، له خبرنامې ويبپاڼې سره ځانګړې مرکه، <https://khabarnama>. Net.

**References**

1-Aryana Encyclopedia, 5th volume (Pashto version), Academy of sciences of Afghanistan, Aryana Encyclopedia’s center, Nabraska printing press: Kabul, 2007.

2-Azmon, Laal pacha. SHAER POHANA, Academy of sciences of Afghanistan: Kabul, 2020.

3-Andishmand, Mohammad Akram. HEZBE DEMOCRATIC KHALQ AFGHANISTAN KODATA, HAKIMYAT WA FROPASHI (1357 – 1371), Bangah Maiwand publishers: Kabul, 2009.

4-Benawa, Abdulrauof. Osany likwal, 3th volume: Kabul, 1967.

5-Razimjo. Docter Hassan. INSSAN ARMANI WA KAMEL DER ADABYAT HAMASI WA ERFANI FARSI, Ameer kabeer publisher organization, speher printing press: Tehran, 1996.

6-Sheraz, Moheb. (SULEMAN LAYEQ DA KHPEL FAN PA RANA KE), Pashtunwala mojala, da Suleman Layeq zangary gana, 15th volume, Pashto maraka: Peshawar, 2021.

7-Ghazanfar, Assadullah. (DA SYASAT AW ADAB LAYEQ), Pashtunwala mojala, da Suleman Layeq zangary gana, 15th volume, Pashto maraka: Peshawar, 2021.

8-kargar, Mohammad Akber. (LAYEQ AW DA SASKO BLAUER), Pashtunwala mojala, da Suleman Layeq zangary gana, 15th volume, Pashto maraKa: Peshawar, 2021.

9-Laarway, Ismail. (MAZLOMYAT AW GHROOR), Pashtunwala mojala, da Suleman layeq zangary gana, 15th volume, Pashto maraka: Peshawar, 2021.

10-Layeq, Suleman. CHUNGHAR (Poetry collection), Azem publisher community: Kabul, 2019.

11- Layeq, Suleman. SAHELL (Poetry collection), Azem publisher community: Kabul, 2019.

12- Layeq, Suleman. SPARGHAKE (Poetry collection), Azem publisher community: Kabul, 2019.

13- Layeq, Suleman. SANDARE PA SEWYO WATTONO KE (Poetry collection), Azem publisher community: Kabul, 2019.

14- Layeq, Suleman. KEGDEY (Poetry collection), Azem publisher community: Kabul, 2019.

15- Layeq, Suleman. YADUNA DARMANDUNA (Poetry collection), Azem publisher community: Kabul, 2019.

**Internet References:**

16-Satodyan, Mahdi and Rajabi, Muslim. NOSTALIZHY EJTAMAE DAR SHAER FRAIDUN MASHERI, Persian literature, Sinaweb. Net.

17-Suleman Layeq Wikipedia, Danashnama, https:// fa.m. Wikipedia. Org

18-Khkolay, Ajmal. Dewa, https: // taand. Com

19-Safari, Jahanger and Shams, Hussain. BARASI NOSTALIZHY DEWAN-E- NASER KHESRAW, 2010, http:// ensani. Ir/ fa./article/

20-Sanati, Mohammad. NOSTALIZHY WA ADABYAT, 2012, https:// www. Laklakbook. Com

21-Omar Omar, Jamshed. NOSTALIZHY WA ADABYAT, Taand website, HTTPS:// ARCHIVE. TAAND. COM.

22-Haftam sawer wa naqde az darun dar gaftgo ba Suleman Layeq, Exclusive interview with Khabarnama website, <https://khabarnama>. Net.

1. 🟊 Assistant Professer, Academy of Sciences Kabul Afghanistan [↑](#footnote-ref-1)